С Държавен вестник бр. 84 от 06.10.2023 г. е обнародван Закона за противодействие на корупцията, с който е създадена Комисия за противодействие на корупцията, а с § 6, ал. 1 от Предходните и заключителни разпоредби на Закона за противодействие на корупцията (ПЗРЗПК) Комисията за противодействие на корупцията и за отнемане на незаконно придобитото имущество се преименува в Комисия за отнемане на незаконно придобитото имущество.

Кръгът на лицата, включени в приложното поле на Закона за противодействие на корупцията, е запазен и прецизиран, като са добавени и изцяло нови категории лица, имащи публични функции или правомощия по разходване на публични средства. Сред новите категории са:

* членовете на Комисията за противодействие на корупцията, председателят, заместник-председателят и членовете на Комисията за отнемане на незаконно придобитото имущество, директорите на териториалните дирекции в Комисията за отнемане на незаконно придобитото имущество и началниците на отдели в тези дирекции;
* заместниците на ръководителите на областните дирекции по безопасност на храните, на регионалните здравни инспекции, на Дирекцията за национален строителен контрол и на нейните регионални дирекции, на Държавен фонд „Земеделие" и на неговите областни дирекции;
* директорите на областните дирекции „Земеделие", на областните дирекции „Автомобилна администрация", на националните музеи;
* началниците на регионалните управления по образование;
* членовете на управителния съвет на Национален фонд „Култура";
* директорът на Служба „Военна полиция" и неговите заместници, както и **директорите** на дирекции в Държавна агенция „Национална сигурност“, Държавна агенция „Разузнаване", Държавна агенция „Технически операции", Служба „Военно разузнаване“ и Служба „Военна полиция";
* началникът на отбраната;
* ръководителят на Инспектората на министъра на правосъдието по Закона за съдебната власт;
* председателят, заместник-председателите, секретарят на Централната избирателна комисия;
* управителите и членовете на органите на управление или контрол на общински или държавни предприятия и ръководителите на техните териториални поделения, както и на други юридически лица, които са бюджетни организации по смисъла на § 1, т. 5 от допълнителните разпоредби на Закона за публичните финанси]
* представителите на държавата или на общините в органите на управление или контрол на търговски дружества с държавно или общинско участие в капитала;
* членовете на управителния съвет на Фонда за гарантиране на влоговете в банките.

Лицата, за които с този закон за първи път възниква задължение за деклариране, следва да подадат встъпителни декларации при условията и по реда на този закон в едномесечен срок от влизане в сила на закона - до 06 ноември 2023 г., включително.